
പാഠം അവതരിപ്പിക്കൽ
തുടക്കം
ബാറ്ററികൾ ഊരിമാറ്റിയ ഒരു ടോർച്ച് കൊണ്ടുവരിക. ഇത് ക്ലാസ്സിനെ അറിയിക്കരുത്. നാം ഇത് എന്തിനാണ് ഉപയോഗിക്കുന്നത്? കുട്ടികൾക്ക് ഉത്തരം പറയാൻ സമയം നല്കുക. ഇരുട്ടിൽ കാണേണ്ടതിന് വെളിച്ചം തരാനാണ് നാം അത് ഉപയോഗിക്കുന്നത്. ടോർച്ച് ഓണാക്കുക. അത് പ്രവർത്തിക്കില്ല. അതിന് ശക്തിയില്ല! ഉള്ളിൽ ബാറ്ററികളില്ലാത്തതിനാലാണ് അതിനു ശക്തിയില്ലാത്തത്, കണ്ടോ?
പാഠത്തിലെ പ്രധാന ആശയങ്ങൾ
1.	ചിത്രം 1 കാണിക്കുക. ഇവിടെ എന്താണു സംഭവിക്കുന്നതെന്ന് ചുരുക്കമായി അവലോകനം ചെയ്യുക. തന്റെ സുഹൃത്തുക്കളെ വിട്ടുപോകുന്നത് ആരാണ്? യേശു എവിടേക്കാണു പോകുന്നത്? അവർക്ക് ആരെ അയയ്ക്കുമെന്ന് അവൻ വാഗ്ദാനം ചെയ്തു? പരിശുദ്ധാത്മാവിനെ അയയ്ക്കുമെന്ന് യേശു വാഗ്ദാനം ചെയ്തു. പ്രവൃത്തികൾ 1:8 ഉറക്കെ വായിക്കുക.
2.	യേശു തന്റെ സുഹൃത്തുക്കളെ വിട്ട് പിതാവിന്റെ അടുക്കലേക്കു മടങ്ങിയതിന്റെ പത്താം ദിവസം അപ്പൊസ്തലന്മാർ എല്ലാവരും ഒരിടത്തു കൂടിയിരുന്നു. 2:1-3-ലെ കഥ സ്വന്തം വാക്കുകളിൽ പറയുക: ശക്തമായ കാറ്റുപോലെ ഒരു ശബ്ദം ഉണ്ടായി; അഗ്നിജ്വാലകൾപോലെ തോന്നിച്ച നാവുകൾ അവരിൽ ഓരോരുത്തരുടെയും മേൽ വന്നു ആവസിച്ചു. ചിത്രം 2 കാണിക്കുക. അവർ ദൈവത്തിന്റെ ശക്തിയാൽ, പരിശുദ്ധാത്മാവിന്റെ ശക്തിയാൽ, നിറഞ്ഞു.
3.	ക്ലാസ്സിന്റെ മുന്നിൽവച്ച് ടോർച്ചിൽ ബാറ്ററികൾ ഇടുക. അത് ഓണാക്കുക. ഇപ്പോൾ അതിനു ശക്തിയുള്ളതിനാൽ അത് പ്രവർത്തിക്കുന്നു! അതുപോലെ അന്നുമുതൽ യേശുവിന്റെ സുഹൃത്തുക്കളുടെ ഉള്ളിൽ അവന്റെ ശക്തി ഉണ്ടായിരുന്നു. ഈ ശക്തി അവരെ എന്തു ചെയ്യാൻ പ്രാപ്തരാക്കിയെന്നു വിവരിക്കുക (2:5-12). യഹൂദന്മാരുടെ പെന്തെക്കൊസ്ത് പെരുനാളിനായി പല രാജ്യങ്ങളിൽനിന്നുള്ള ആളുകൾ യെരൂശലേമിൽ കൂടിയിരുന്നു. യേശുവിനെക്കുറിച്ച് ആ എല്ലാ ആളുകളോടും അവരവരുടെ ഭാഷയിൽ സംസാരിക്കാനുള്ള കഴിവ് പരിശുദ്ധാത്മാവ് അപ്പൊസ്തലന്മാർക്കു നല്കി.
കഥയോടുള്ള നമ്മുടെ പ്രതികരണം
യേശു തന്നിൽ വിശ്വസിക്കുകയും തന്നെ സ്നേഹിക്കുകയും ചെയ്യുന്ന എല്ലാവർക്കും തന്റെ പരിശുദ്ധാത്മാവിനെ നല്കുന്നു. ഇങ്ങനെ നാം അവന്റെ സാക്ഷികളാകാൻ, അതായത് അവനെക്കുറിച്ച് മറ്റുള്ളവരോടു പറയാൻ, യേശു നമ്മെ സഹായിക്കുന്നു.
ഒരു കുട്ടിയാണെങ്കിലും ഇതു ചെയ്യാൻ പല വഴികളുണ്ട്. ഞായറാഴ്ച സ്കൂളിൽ കേൾക്കുന്ന കഥകൾ നിങ്ങളുടെ അയൽക്കാരോടും സുഹൃത്തുക്കളോടും പറയാം. ഇവിടെ പഠിക്കുന്ന പാട്ടുകൾ നിങ്ങൾ എവിടെയായിരുന്നാലും പാടാം. ഒരാളെ ഞായറാഴ്ച സ്കൂളിലേക്കോ പള്ളിയിലേക്കോ ക്ഷണിക്കാം.
മനഃപാഠ വാക്യം ഹൃദിസ്ഥമാക്കൽ
സാക്ഷ്യത്തെക്കുറിച്ചുള്ള ഒരു പാട്ടോടെ ക്ലാസ്സ് സമാപിപ്പിക്കുക.

